IZVJEŠĆE S

12/153 sjednice Vijeća

Hrvatske ljekarničke komore

Vijeće Hrvatske ljekarničke komore je na svojoj 12/153 sjednici Vijeća raspravljalo i donijelo odluke:

* Ana Soldo obavijestila je članove Vijeća o radu Hrvatske ljekarničke komore u proteklom razdoblju s posebnim naglaskom na izradu Zakona o ljekarništvu, podnesak Hrvatskog društva farmaceutskih tehničara u vezi predloženih odredbi u novom Zakonu o ljekarništvu, provedeni stručni nadzor u ZU Ljekarni Kaštel Farm te pokretanju stegovnog postupka pri Hrvatskoj ljekarničkoj komori.

Ana Soldo je obavijestila prisutne članove Vijeća o projektu „Cijepljenje protiv COVID-19 bolesti“ u ljekarnama .

Članovi Vijeća su također obaviješteni o statusu tvrtke Recipe d.o.o. koja se osnovala za potrebe prodaje Priručnika o samoliječenju u čijoj je izradi Komora bila partner.

Ana Soldo je obavijestila o namjeri Nacionalnog stožera Republike Hrvatske da u narednim tjednima izmjeni mjesta testiranja za COVID-19. Kako su se ljekarnici u nekim zemljama već uključili u proces testiranja, otvara se mogućnost da se i ljekarne u Republici Hrvatskoj uključe u taj proces.

Nakon izvješća Predsjednice o radu Komore između sjednica Vijeća, članovi Vijeća su pristupili raspravi.

Ana Soldo predlaže da se članovi Vijeća glasovanjem izjasne o prijedlogu testiranja na COVID u ljekarnama.

Takvom odlukom omogućilo bi se da testiranje provode i magistri farmacije i farmaceutski tehničari u ljekarni, da testiranje provodi samo ljekarna koja za takvu djelatnost ima interesa jer provođenje testiranja nije obvezno. Navedena usluga će se naplaćivati, a konačan datum početka testiranja ovisi o pripremi informatičke platforme u ljekarnama.

O točnoj proceduri provođenja testiranja ponovno će raspraviti i odlučivati Vijeće Komore.

Članovi Vijeća Komore su prihvatili gore navedeni prijedlog o provođenju testiranja na COVID-19 u ljekarnama.

Ana Soldo napominje da je unutar izvješća još jedna važna točka o kojoj je potrebno raspraviti, a odnosi se na korekciju Plana zdravstvene zaštite za razdoblje 2019-2021.

Ana Soldo predlaže da Povjerenstvo za javno ljekarništvo, Povjerenstvo za bolničko ljekarništvo te Povjerenstvo za kliničku farmaciju s obzirom na donošenje novog Zakona o ljekarništvu pripremi prijedloge za izmjenu i dopunu Plana zdravstvene zaštite, a da tada uža grupa sastavljena od pojedinih članova Povjerenstva, na temelju tih prijedloga pripremi konačan prijedlog o kojem će raspraviti i odlučiti Vijeće Hrvatske ljekarničke komore.

Ksenija Plantak predlaže da se u izradu prijedloga izmjena i dopuna Plana zdravstvene zaštite uključi i Povjerenstvo za ekonomska pitanja koje bi moglo na temelju planiranih zdravstvenih usluga odrediti i prijedloge naknada.

Ana Soldo smatra da je to u početku pripreme prijedloga za Plan zdravstvene zaštite preuranjeno, jer se donose prijedlozi za vrste i broj zdravstvenih usluga, te vremenski i kadrovski normativi. Povjerenstvo za ekonomska pitanja se treba uključiti kod konačnog prijedloga kojeg će izraditi uža radna grupa.

Članovi Vijeća Komore su se većinom glasova složili s prijedlogom da Povjerenstvo za javno ljekarništvo, Povjerenstvo za bolničko ljekarništvo te Povjerenstvo za kliničku farmaciju pripremi prijedloge za izmjenu i dopunu Plana zdravstvene zaštite, a da tada uža grupa na temelju tih prijedloga pripremi konačan prijedlog o kojem će raspraviti i odlučiti Vijeće Hrvatske ljekarničke komore.

Članovi Vijeća Komore su većinom glasova usvojili Izvješće predsjednice Komore.

Izvješće predsjednice se nalazi u prilogu ovog zapisnika.

* Ana Soldo obavijestila je članove Vijeća da Ministarstvo zdravstva priprema izmjene i dopune Zakona o zdravstvenoj zaštiti kroz radnu grupu osnovanu u Ministarstvu zdravstva u koju je uključena i Hrvatska ljekarnička komora. Ured Hrvatske ljekarničke komore pripremio je prijedloge izmjena i dopuna navedenog Zakona koji je dostavljen članovima Vijeća, a odnosi se na prijedloge koji nisu prihvaćeni u Ministarstvu zdravstva prilikom izrade Zakona o zdravstvenoj zaštiti u 2018. godini. Kao najvažniji prijedlog koji podupire Komora, odnosi se na obvezu vraćanja prostora, radnika i opreme ljekarne osnivaču nakon prestanka obavljanja privatne prakse nastale iz zakupa.

Ana Soldo nadalje je obavijestila prisutne članove Vijeća o očitovanju Hrvatskog društva farmaceutskih tehničara na prijedlog odredbi Zakona o ljekarništvu.

Hrvatsko društvo farmaceutskih tehničara predlaže izmjenu odredbi na način da farmaceutski tehničari sudjeluju u ljekarničkoj skrbi, provođenju javnozdravstvenih usluga i projekata, te sudjeluju u izdavanju lijekova i medicinskih proizvoda.

Hrvatsko društvo farmaceutskih tehničara također traži tumačenje statusa prekvalificiranih farmaceutskih tehničara, trajnog stručnog usavršavanja za farmaceutske tehničare, te pitanje opsega samostalnosti strukovnog razreda farmaceutskih tehničara.

Ana Soldo i Ivana Šolić dale su objašnjenja prema članovima Vijeća te naglasile da je ljekarnička skrb isključivo nadležnost, odgovornost i obveza magistara farmacije, a da će se farmaceutski tehničari uključivati u javnozdravstvene projekte u djelokrugu svog rada jer čine neizostavni dio ljekarničkog tima. Prekvalifikacije će se kao i do sada rješavati sukladno Zakonu o zdravstvenoj zaštiti, a točan djelokrug prava i obveza te nadležnosti strukovnog razreda farmaceutskih tehničara će se rješavati provedbenim propisima donesenim na osnovi Zakona o ljekarništvu.

Mate Portolan navodi da se slaže s gore navedenim, a da je u prijedlogu Zakona nepotrebno propisana obvezana radna odjeća jer je takav sadržaj trebalo prepustiti podzakonskim aktima.

S navodom Mate Portolana se slaže i Ivanka Živković te predlaže još jednom reviziju odredbe o obveznoj boji radne odjeće za farmaceutske tehničare.

Zvezdana Petrović navodi da je zbog spriječenosti sudjelovanja na prošloj sjednici Vijeća u Komoru proslijedila primjedbe i prijedloge na odredbe Zakona o ljekarništvu, da se iste odnose na različitu terminologiju ljekarnik, ljekarnik specijalist, magistar farmacije, magistar farmacije specijalist te da vjeruje da zbog velike količine pristiglih prijedloga i primjedbi, iste nisu razmotrene. Posebno navodi da se u novom materijalu Zakona o ljekarništvu ne navode ljekarne u zakupu koje još uvijek postoje.

Ana Soldo odgovara da su iste razmotrene te da je Zakon o ljekarništvu još uvijek u radu jer o njemu još i nije počela raspravljati radna grupa za izradu Zakona ustrojena u Ministarstvu zdravstva. Sva predložena terminologija u Zakonu će se tijekom rada radne grupe usklađivati i o tome će se obavještavati zainteresirani. Što s tiče ljekarna u zakupu iste su propisane Zakonom o zdravstvenoj zaštiti. Odredbe kojima se regulira zakup u Zakonu o ljekarništvu također je u radnim materijalima išao prema Ministarstvu zdravstva, a materijal koji su dobili članovi Vijeća je neusklađen radni materijal prema kojem su radila Povjerenstva i dostavljala svoje prijedloge.

Ivana Šolić je obavijestila članove Vijeća da je iz radnog materijala Zakona o ljekarništvu nakon konzultacije s Povjerenstvima Komore brisana podjela na dodatna i certificirana ljekarnička znanja te da su navedena samo osnovna i specijalistička, a da će se podjela na dodatna i certificirana znanja i ostali sadržaji dodatno razraditi i regulirati provedbenim aktom, nakon donošenja novog Zakona o ljekarništvu. U pripremi prijedloga za takav Pravilnik pristale su surađivati Martina Šepetavc i Jasminka Vugec Mihok.

Ivana Šolić nadalje navodi problematiku koja je izazvala veliku diskusiju, a to je pitanje specijalizacije voditelja u bolničkim ljekarnama. Ovim putem predlaže Vijeću da podrži prijedlog već dan u Zakonu o ljekarništvu, a to je obvezna specijalizacija voditelja u bolničkoj ljekarni kroz prijelazno razdoblje od 10 godina te najmanje dvije godine radnog iskustva u ljekarni, odnosno galenskom ili analitičkom laboratoriju.

Dejan Radanović navodi da je i Sisačko-moslavačka podružnica raspravljala o gore navedenoj problematici te da prenosi primjedbu članice zaposlene u bolničkoj ljekarni U tom smislu Dejan Radanović navodi se posao voditelja ljekarne pa tako i bolničke, ne mora vezati uz specijalizaciju jer je posao voditelja vezan uz upravljanje, nabavu i druge poslove organizacije ljekarne. Također navodi da se na taj način stvara neravnopravnost između javne i bolničke ljekarne jer javna nije obvezna imati voditelja magistra farmacije-specijalista.

Ivana Šolić smatra da je specijalizacija u bolničkoj ljekarni potrebna iz razloga što je to jedina mogućnost da bolnički ljekarnici imaju status kao i drugi specijalisti u bolnici te da mogu sudjelovati u radu i odlučivanju bolničkog Povjerenstva za lijekove.

Članovi Vijeća su sve gore navedeno podržali većinom glasova.

* Članovi Vijeća su većinom glasova donijeli odluku o donošenju izmjena i dopuna Pravilnika o radu Hrvatske ljekarničke komore prema kojem se u sistematizaciju radnih mjesta u Komori uvodi radno mjesto upravni pravnik.
* Članovi Vijeća su većinom glasova donijeli odluku o zapošljavanju na radno mjesto: upravni pravnik (s uvjetom ili bar prioritetom položenog arhivskog ispita).
* U svrhu transparentnije naplate i fakturiranja naknade koja se naplaćuje organizatorima stručnog usavršavanja u iznosu od 2 100 kn za vrednovanje stručnog usavršavanja, predlaže se detaljnije specificirati potraživanje na sljedeći način:
* naknada za administrativnu uslugu zaprimanja, provjere i pripreme dokumentacije za sjednicu Povjerenstva za stručno usavršavanje – 500 kn;
* naknada za vrednovanje stručnog usavršavanja – 500\* do 700\* kn;
* dostava odluke o vrednovanju - 100 kn;
* objava na web stranici HLJK - 500 kn;
* upis bodova sudionicima – 300 kn.

\*500 kn – obrazloženje Povjerenstva u slučaju negativnog vrednovanja.

\*700 kn – pozitivno vrednovanje Povjerenstva.

Isto je potrebno u svrhu obrazloženja naplate rada u određenom fazama postupka vrednovanja.

Analogno se primjenjuje na iznose od 1 400 kn za ponovljena stručna usavršavanja

Članovi Vijeća su većinom glasova prihvatili gore navedeni prijedlog.

* Hrvatska ljekarnička komora je zaprimila zamolbu Medicinskog fakulteta Sveučilišta u Osijeku o donošenju mišljenja i suglasnosti na program integriranog preddiplomskog i diplomskog studija farmacije nositelja Medicinskog fakulteta Osijek i suizvoditelja Prehrambeno-tehnološkog fakulteta Osijek Sveučilišta Josipa Jurja Strossmayera u Osijeku.

Članovi Vijeća su razmotrili gore navedeni program te većinom glasova donijeli negativno mišljenje o programu integriranog preddiplomskog i diplomskog studija farmacije nositelja Medicinskog fakulteta iz razloga što je potrebno za provođenje stručnih predmeta uključiti farmaceute koji sada nema, odnosno nema u dovoljnom broju u u nastavničkom kadru.

* Članovi Vijeća su većinom glasova donijeli odluku o imenovanju provoditelja stručnog nadzora:

1. Dina Mesarek, Prelog, ZU Ljekarne Čakovec
2. Natalija Međimurec Telebuh Varaždin, ZU Ljekarne Kalenić
3. Silvija Habunek Varaždin, ZU Ljekarne Skupnjak
4. Ana Bunić Lepoglava, Ljekarna Lidija Žulić
5. Dražen Štefanac Zagreb, Pharmakon distribucija
6. Gordana Šamšalović Zagreb, Ljekarna Sv. Kuzma i Damjan

Odluka o imenovanju provoditelja stručnog nadzora je u prilogu ovo zapisnika.

* Članovi Vijeća Komore su većinom glasova donijeli odluku o Pravilima javnog dokumentarnog gradiva HLJK i prijedlog popisa javnog dokumentarnog gradiva koje se prije stupanja na snagu šalje nadležnom Državnom arhivu u Zagrebu na suglasnost.

Pravila javnog dokumentarnog gradiva HLJK i prijedlog popisa javnog dokumentarnog gradiva su u prilogu ovog zapisnika.

* Članovi Vijeća su većinom glasova donijeli odluku o održavanju 4. sjednice Glavne Skupštine dana 11. prosinca 2021. sa sljedećim Dnevnim redom:

1. Otvaranje sjednice Glavne skupštine,
2. Izbor radnog predsjedništva,
3. Imenovanje Verifikacijskog povjerenstva, zapisničara i ovjerovitelja zapisnika,
4. Izvješće Verifikacijskog povjerenstva,

*Pauza*

1. Prihvaćanje zapisnika s prošle sjednice Glavne Skupštine,
2. Izvješće predsjednice Komore o radu Komore/predavanje-*\_\_\_\_\_\_\_\_\_\_\_\_\_\_\_\_*
3. Izvješće Nadzornog odbora,
4. Usvajanje završnog računa za 2021.,
5. Donošenje Programa rada Komore za 2022.,
6. Donošenje Financijskog plana za 2022.,
7. Različito.

O načinu održavanja sjednice virtualnim ili fizičkim putem, odlučit će se naknadno, ovisno o razvoju epidemije COVID-19 te epidemiološkim mjerama.

Mate Portolan predlaže da se na sjednicu Glavne Skupštine pozovu i svi članovi Vijeća.

Ana Soldo smatra da za to nema prepreke, jedino treba razdvojiti mogućnost glasovanja članova Vijeća koji su na sjednici gosti, od zastupnika u Skupštini koji su obvezni glasovati.

Odluka o datumu i Dnevnom redu sjednice Glavne Skupštine je u prilogu ovog zapisnika.

* S obzirom da u Republici Hrvatskoj postoji veliki broj programa za prekvalifikaciju u zvanje farmaceutski tehničar kao i ostalih programa koji omogućuju da se građani uz određenu edukaciju bave djelom zdravstvene djelatnosti, Hrvatska ljekarnička komora predložila je nadležnoj Agenciji za strukovno obrazovanje i obrazovanje odraslih da se u nadzor nad provođenjem praktične nastave uključe i magistri farmacije, provoditelji stručnog nadzora.

Provoditelji takvog stručnog nadzora visoko su educirani ugledni stručnjaci s višegodišnjim iskustvom u ljekarničkoj struci te bi svojim znanjem mogli edukativno i savjetodavno utjecati na provođenje praktične nastave.

Nastavno na navedeno predlaže se članovima Vijeća da u tu svrhu prihvate naknadu za provoditelje nadzora nad praktičnom nastavom u ustanovama za obrazovanje odraslih u iznosu od 2 500,00kuna neto.

Članovi Vijeća su većinom glasova prihvatili naknadu u gore navedenome iznosu za obavljanje nadzora nad praktičnom nastavom u ustanovama za obrazovanje odraslih.

Odluka o naknadi za provoditelje nadzora nad praktičnom nastavom u ustanovama za obrazovanje odraslih u iznosu od 2 500,00kuna neto nalazi se u prilogu ovog zapisnika.

* Hrvatska ljekarnička komora je u siječnju 2018. godine osnovala tvrtku Recipe za potrebe prodaje Priručnika o samoliječenju u čijoj izradi je HLJK bila partner. Kako zakonski propisi koji uređuju komorski sustav u Republici Hrvatskoj nisu dozvoljavali da Hrvatska ljekarnička komora bude prodavatelj priručnika, bilo je potrebno osnovati tvrtku.

Poslovanje tvrtke je bilo ograničeno na prodaju Priručnika, prodaja se tijekom vremena usporila i tvrtka je počela generirati gubitke u poslovanju.

Novim prijedlogom Zakona o ljekarništvu proširena je djelatnost Komore, te će se moći prodavati i knjige kojima Komora nije izdavač.

Kako ne postoji potreba za održavanjem navedene tvrtke, predlaže se pokretanje postupka zatvaranja poslovanja i tvrtke.

U tu svrhu potrebno je donijeti odluku o pozajmici Hrvatske ljekarničke komore prema tvrtki kćeri kako bi se zatvorilo poslovanje u iznosu od 25 000,00 kuna te bi se poslovanje zaključilo sa 31.12.2021.

Mate Portolan navodi da ako se krene u smjeru zatvaranja tvrtke onda ulaganje 25 000 kuna od strane Hrvatske ljekarničke komore ne bi bila pozajmica već sanacija te da bi se prije donošenja odluke o zatvaranju tvrtke, članovi Vijeća Komore trebali upoznati s bilancom tvrtke i utvrditi što je generiralo gubitke.

Ana Soldo navodi da je navedena tvrtka prodavala Priručnike o samoliječenju, ali da je izdavanje takvog priručnika u digitalnom obliku smanjilo interes magistara farmacije. Troškovi su nastali jer navedena tvrtka ima troškove za režije, najam prostora te članarinu Hrvatskoj gospodarskoj komori.

Navedena točka je stavljena na raspravu Vijeću jer je knjigovodstveni servis koji vodi poslovne knjige za navedenu tvrtku utvrdio dug s 31. prosincem 2021. kad bi tvrtka prestala poslovati.

Kako bi javnobilježnički ured mogao pokrenuti proceduru za zatvaranje, potrebno je omogućiti financijska sredstva za zatvaranje svih dugova.

Ksenija Plantak postavlja upit je li tvrtka koristila prostor Hrvatske ljekarničke komore te nije li se priručnik mogao prodavati putem Hrvatskog farmaceutskog društva, budući Hrvatsko farmaceutsko društvo prodaje i druge knjige i priručnike.

Ana Soldo navodi da svaka tvrtka za poslovanje sukladno zakonskim propisanima mora imati prostor za poslovanje te je zato Hrvatska ljekarnička komora sklopila ugovor o zakupu prostora s tvrtkom Recipe.

Što se tiče prodaje knjige, ista nije bila ponuđena Hrvatskom farmaceutskom društvu već Komori koja je takvu prodaju i prihvatila.

Nakon rasprave, članovi Vijeća Komore su s 13 glasova „za“ i 3 glasa „suzdržan“ donijeli odluku o pokretanju postupka za zatvaranje tvrtke „Recipe“ te zatvaranju dugova u iznosu od 25 000 kuna koji će u obliku pozajmice biti doznačeni od strane Hrvatske ljekarničke komore.

Odluka o pozajmici te pokretanju postupka za zatvaranje tvrtke nalazi se u prilogu ovog zapisnika.